DOI: 10.14457/tu.the.2020.321
title: แผนธุรกิจร้านค้าปลีกแฟชั่นและไลฟ์สไตล์ multi-brand

description: ปัจจุบันผู้บริโภคมีพฤติกรรมเลือกซื้อสินค้าผ่านช่องทางออนไลน์มากขึ้น ทำให้ธุรกิจ E-Commerce หรือร้านค้าออนไลน์ได้รับความนิยมและมีแนวโน้มเติบโตอย่างต่อเนื่อง โดยเฉพาะทางฝั่งเอเชีย จากการสำรวจพบว่าคนไทยมีพฤติกรรมการซื้อสินค้าผ่านช่องทาง E-Commerce สูงเป็นอันดับต้น ๆ ของโลก โดยมีอัตราการซื้อของออนไลน์ผ่านโทรศัพท์มือถืออยู่ที่ร้อยละ 74.2 ซึ่งเป็นอันดับที่ 2 ของโลกรองจากอินโดนีเซียเท่านั้น อย่างไรก็ตาม แม้ในปัจจุบันร้านค้าออนไลน์จะเติบโตขึ้นมาก แต่มูลค่าตลาดค้าปลีกออนไลน์ก็ยังคิดเป็นสัดส่วนเพียงร้อยละ 7-8 ของตลาดค้าปลีกในประเทศไทยทั้งหมดเท่านั้น ร้านค้าแบบมีหน้าร้านยังคงครองส่วนแบ่งตลาดส่วนใหญ่กว่าร้อยละ 90 อยู่ ส่วนหนึ่งเป็นเพราะผู้บริโภคยังต้องการเลือกชม สัมผัส และทดลองสินค้าด้วยตนเองก่อนตัดสินใจซื้อ โดยเฉพาะสินค้าแฟชั่นประเภทเครื่องแต่งกายซึ่งเป็นหมวดหมู่สินค้าหลักที่ผู้บริโภคนิยมทดลองก่อนซื้อ จึงเป็นสาเหตุที่ทำให้แบรนด์ร้านค้าบนโลกออนไลน์เริ่มมองหาโอกาสเพิ่มช่องทางการขายสินค้าผ่านร้านค้าที่เป็นหน้าร้าน (In-store) และทำให้เกิดรูปแบบร้านค้าปลีกในลักษณะ Multi-brand หรือร้านที่รวบรวมสินค้าจากหลากหลายแบรนด์ ซึ่งส่วนใหญ่มีหน้าร้านอยู่บนออนไลน์ มาวางจำหน่ายที่หน้าร้านร้าน Multi-brand เป็นรูปแบบธุรกิจที่เกิดขึ้นในประเทศไทยมาพักใหญ่แล้ว แต่เพิ่งจะเป็นที่รู้จักและเติบโตอย่างรวดเร็วในช่วง 2-3 ปีที่ผ่านมานี้ โดยร้าน Multi-brand สามารถตอบโจทย์ให้กับทั้งฝั่งลูกค้าที่เป็นเจ้าของแบรนด์สินค้าออนไลน์ที่ต้องการมีหน้าร้านในการจำหน่ายสินค้า แต่มีข้อจำกัดในเรื่องเงินลงทุนและการบริหารจัดการที่เพิ่มขึ้น รวมถึงฝั่งผู้บริโภคที่เป็น end-user ที่จะมีช่องทางในการเข้าถึงสินค้ามากขึ้น เข้าถึงแบรนด์ออนไลน์ได้ง่ายขึ้น ซึ่งผู้จัดทำได้มองเห็นโอกาสและความน่าสนใจของธุรกิจ ตลอดจนกระแสสังคมและแนวโน้มการเติบโตของตลาดสินค้าออนไลน์ จึงจัดทำแผนธุรกิจร้านค้าปลีกแฟชั่นและไลฟ์สไตล์ Multi-Brand ภายใต้แบรนด์ daisy supply ที่ใช้กลยุทธ์การสร้างความแตกต่างจากคู่แข่งขัน ผ่านแนวคิดในการออกแบบและสร้างบรรยากาศทั้งภายในและภายนอกร้าน รวมถึงการนำเสนอบริการพิเศษที่มุ่งเน้นการสร้างความพึงพอใจสูงสุดให้กับลูกค้าที่เข้ามาซื้อสินค้าและใช้บริการ การพัฒนากลยุทธ์ด้านการตลาด เริ่มต้นจากการวิจัยตลาดเพื่อทำความเข้าใจความต้องการของผู้บริโภค ผ่านการสัมภาษณ์เชิงลืก (In-Depth Interview) โดยแบ่งกลุ่มตัวอย่างออกเป็น 2 กลุ่ม ได้แก่ กลุ่มนักเรียนนักศึกษา และกลุ่มวัยทำงาน ทั้งนี้ แผนการตลาดจะให้ความสำคัญกับการสร้างแบรนด์ โดยกำหนดจุดยืนในตลาดคือการเป็นมากกว่าหน้าร้านในการซื้อสินค้า แต่เป็นการมอบประสบการณ์ที่ดีที่สุดและสร้างความพึงพอใจสูงสุดให้กับลูกค้า รวมถึงการออกแบบกิจกรรมทางการตลาดที่เน้นการสร้างการรับรู้และกระตุ้นให้กลุ่มเป้าหมายเกิดการซื้อสินค้า โดยเน้นการสื่อสารผ่านช่องทางออนไลน์และการร่วมมือกับแบรนด์ออนไลน์เป็นหลัก สำหรับกลยุทธ์ด้านการปฏิบัติการจะให้ความสำคัญกับการเลือกทำเลที่ตั้งของร้าน โดยได้เลือกตั้งร้านบริเวณสยามสแควร์ เนื่องจากเป็นแหล่งรวมตัวของกลุ่มเป้าหมาย มีความสะดวกในการเดินทาง และเข้าถึงได้ง่าย สำหรับกลยุทธ์ด้านการเงิน แผนธุรกิจนี้ใช้เงินลงทุนจากเจ้าของทั้งหมด โดยกำหนดเงินลงทุนเริ่มต้นไว้ที่ 1,000,000 บาท จากนั้นได้ประมาณตัวเลขทางการเงินของธุรกิจเป็นระยะเวลา 5 ปี และวิเคราะห์ผ่านเครื่องมือต่างๆ พบว่า มูลค่าปัจจุบันสุทธิของกิจการ (Net Present Value) เท่ากับ 716,171 บาท โดยมีอัตราผลตอบแทนภายใน (Internal Rate of Return) เท่ากับร้อยละ 20.04 ซึ่งมากกว่า WACC ที่ได้คำนวณไว้ ธุรกิจมีระยะเวลาคืนทุน (Payback Period) อยู่ที่ 3.49 ปี นอกจากนี้ยังได้วางแผนฉุกเฉินเพื่อรองรับในกรณีที่สถานการณ์ที่ไม่เป็นไปตามที่คาดการณ์ไว้ รวมถึงได้มีการวางแผนพัฒนาธุรกิจในอนาคตเพื่อการเติบโตที่ยั่งยืนของธุรกิจในระยะยาว